ก.ล.ต.เผยมีผู้สนใจ Funding Portal ราว 10 รายหลังออกเกณฑ์ Crowdfunding
ก.ล.ต.เผยมีผู้สนใจ Funding Portal ราว 10 รายหลังออกเกณฑ์ Crowdfunding โดยต้องมีทุนจดทะเบียน 5 ลบ.
25 ก.ย. 2558

นางทิพยสุดา ถาวรามร รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า หลังจากที่ก.ล.ต.ได้ออกหลักเกณฑ์รองรับการระดมทุนผ่าน Crowdfunding ในลักษณะของการออกเสนอขายหุ้นแก่ประชาชน (equity – based) ซึ่งมีผลบังคับใช้แล้วเมื่อ 16 พ.ค. 58 ที่ผ่านมานั้น ปัจจุบันได้รับความสนใจจากผู้ที่สนใจเป็นตัวกลางบนระบบอินเทอร์เน็ต (Funding Portal)
ทั้งนี้ หลายรายทั้งบริษัทในและต่างประเทศ เข้ามาหารือก.ล.ต. เพื่อจัดตั้งเป็น Funding Portal ประมาณ 10 ราย ซึ่งหลักเกณฑ์สำหรับผู้ที่จะเป็น Funding Portal นั้นจะต้องมีทุนจดทะเบียน 5 ล้านบาท ทั้งนี้ที่ผ่านมาก.ล.ต.ได้ร่วมมือกับกรมพัฒนาธุรกิจการค้า ดำเนินการส่งเสริมและให้ความรู้แก่ธุรกิจ SMEs จำนวนเกือบ 1,600 ราย ให้เห็นโอกาสในการใช้ equity-based crowdfunding
โดย Crowndfunding เป็นการระดมทุนจากประชาชนรายย่อยจำนวนมากผ่าน Funding Portal โดยแต่ละคนลงทุนด้วยเงินจำนวนไม่มาก จึงได้รับความนิยมอย่างมากในต่างประเทศ เพราะสามารถตอบโจทย์ธุรกิจเกิดใหม่ และธุรกิจขนาดกลางและขนาดเล็กให้สามารถเข้าถึงแหล่งทุน ในขณะที่ผู้ลงทุนจะมีทางเลือกในการลงทุนที่หลากหลายมากขึ้น
สำหรับการลงทุนแบบออนไลน์ โดยใช้โปรแกรมคอมพิวเตอร์ (Robo-advisors) นั้น ปัจจุบัน ก.ล.ต.อยู่ระหว่างการศึกษา และคาดว่าจะเห็นความคืบหน้าได้ภายในปีนี้ โดย Robo-advisors เป็นการให้คำแนะนำในการจัดพอร์ตการลงทุนแบบออนไลน์โดยใช้โปรแกรมคอมพิวเตอร์ 2 แบบ คือ แบบที่ใช้คอมพิวเตอร์ 100% และแบบผสมที่ยังใช้คน ซึ่งช่วยให้การประกอบธุรกิจให้คำแนะนำการลงทุนสามารถเข้าถึงกลุ่มลูกค้าที่ยังไม่เคยรู้จักการวางแผนการเงิน หรือไม่สามารถเข้าถึงบริการวางแผนทางการเงินได้โดยเฉพาะลูกค้าระดับรายได้น้อย เพราะการนำเทคโนโลยีเข้ามาช่วยให้บริการ จะทำให้ต้นทุนต่ำลงและสามารถคิดค่าบริการในอัตราที่ต่ำลงได้ อีกทั้งยังเป็นที่นิยมในต่างประเทศ
 
ที่มา : สำนักข่าวอินโฟเควสท์